Sol·licitud d'autorització de la Festa Major de Santa Cristina d'Aro de 1958 (AHG.
Selecció de programes de la Festa Major de Llagostera (AHG.
A partir de mitjans d'aquest mes de juny, el calendari es tenyeix de festes i d'activitats lúdiques.
Comença un període de l'any en què ajuntaments, comissions de festes i, en definitiva, totes aquelles entitats encarregades d'organitzar les revetlles de Sant Joan o de Sant Pere o les festes majors dels pobles i viles del nostre país treuen forces d'on poden per tal que aquestes festes no es perdin i perquè puguin celebrar-se complint, això sí, amb les mesures de seguretat que han dictat els organismes competents.
Tothom es fa seva la frase que resa que, sigui com sigui, les festes s'han de celebrar.
El col·lectiu dels músics, també, ja siguin els integrants de cobles i orquestres de ball o els de grups de cambra i orquestrals, més enllà d'alguna intervenció en línia, viuen preocupats —amb raó— per com es desenvoluparà la seva activitat durant els propers mesos i, sobretot, per si podran mantenir les formacions musicals i les empreses auxiliars —de muntatge, sonorització, etc.— que donen suport als seus espectacles.
Els concerts i festivals de renom a les nostres comarques també s'han vist forçats, quan no a anul·lar-se, a alterar el format, l'aforament i el programa.
Com es duran a terme és un interrogant; l'impacte de tot plegat és una incògnita.
Des de l'Arxiu Històric de Girona us apropem uns documents vinculats a les festes majors de gran part de les poblacions de les comarques de Girona.
Aquesta sèrie documental, que pertany al fons del Govern Civil de Girona, va ser condicionada notablement, i amb molta cura, per en Pau Font i Masdeu (veg: Incidents a la Festa Major de Pardines ) durant la seva estada de pràctiques al nostre arxiu com a alumne de la Universitat de Girona.
Des dels enllaços al marge podreu consultar-ne la descripció.
Es tracta bàsicament de comunicats que els ajuntaments i les entitats organitzadores de les festes estaven obligats a trametre al Govern Civil de la província per a poder disposar de la preceptiva autorització.
Gràcies a aquesta circumstància, relacionada amb el control ideològic i amb la censura política i moral exercits pel règim franquista, a l'arxiu conservem, a més del tràmit administratiu, una bona col·lecció de programes i cartells.
Coincidint amb el Dia Internacional de la Música, que s'escau el 21 de juny, des de l'arxiu volem tenir un record molt especial per les cobles, orquestres, formacions de ball, compositors, intèrprets, conjunts, solistes, empresaris del món de l'espectacle, sales i locals, associacions de veïns... i, en general, per totes les persones que durant les properes setmanes i mesos organitzaran les festes de barri, les festes majors i les revetlles.
Gràcies per animar-nos la vida: sort i endavant!
Amb aquest capítol, donem per finalitzada la sèrie de col·laboracions que l'equip humà de l'Arxiu Històric de Girona ha preparat durant aquesta temporada de confinament en el marc del projecte corporatiu de la Xarxa d'Arxius del Departament de Cultura de la Generalitat de Catalunya.
Esperem que us hagin complagut les nostres aportacions i recordeu que, si les voleu recuperar més endavant, les hem incorporat a l'apartat « Els tastets de l'arxiu » de la nostra pàgina web.